Author: RNDr. Darina Kobzová, CSc.
Last saved by: agenda0
Company: MŽP

D ô v o d o v á   s p r á v a
	
1.	Úvod

	Vláda Slovenskej republiky sa svojim uznesením č.138 zo dňa 4.apríla 1991 rozhodla ustanoviť republikovú komisiu pre radiačné havárie v zložení obdobnom vtedajšej Vládnej komisii pre radiačné havárie ČSFR. 
	Na základe tohto uznesenia bol vtedajší predseda Slovenskej komisie pre životné prostredie vymenovaný za predsedu Komisie vlády Slovenskej republiky pre radiačné havárie (KRH SR) a zároveň mu bolo uložené :
1.	ustanoviť dočasnú koordinačnú skupinu na zabezpečenie povinností a úloh Komisie vlády SR pre radiačné havárie, zloženú z rezortov hospodárstva, vnútra, zdravotníctva, poľnohospodárstva a výživy, obchodu a cestovného ruchu, lesného a vodného hospodárstva, medzinárodných vzťahov, financií, práce a sociálnych vecí, školstva, zástupcu Štábu Civilnej obrany SR a poverených predstaviteľov orgánov a organizácií SR,
2.	predložiť vláde návrh štatútu a zloženia stálej Komisie vlády SR pre radiačné havárie.
	Uznesením č.138 z 3. marca 1992 vláda SR zloženie a štatút Komisie vlády SR pre radiačné havárie schválila.

	Po zrušení Slovenskej komisie pre životné prostredie prevzal funkciu predsedu minister životného prostredia SR. Vláda SR sa uvedenou problematikou opätovne zaoberala v roku 1995, kedy :
1.	uznesením č.255/1995 menovala ministra životného prostredia Jozefa Zlochu predsedom komisie a
2.	uznesením vlády SR č.614/1995 schválila ďalšiu činnosť KRH SR a inovovala jej štatút. 
Uznesením vlády SR č.892 z 9.12.1998 vláda SR odvolala z funkcie predsedu KRH SR Jozefa Zlochu a vymenovala do tejto funkcie ministra životného prostredia László Miklósa.

	Komisia na návrh niektorých členov na svojom XVI. zasadaní prišla k záveru, že doteraz platný štatút je neaktuálny a je potreba ho znovu zmeniť. Bola vytvorená pracovná skupina, ktorá vypracovala návrh nového štatútu a ten bol predložený na spripomienkovanie všetkým členom KRH SR a prednostom tých krajských úradov, ktoré podľa územnosprávneho členenia zasahujú do pásma plánovaných protihavarijných opatrení JE Bohunice a JE Mochovce. Návrh štatútu bol po dopracovaní predložený na rokovanie XVII. zasadania KRH SR, kde bol schválený.
	
Následne sa z podnetu Úradu vlády SR prehodnocovala opodstatnenosť niektorých poradných a koordinačných orgánov vlády a bolo prijaté uznesenie vlády SR č.213 zo 7.marca 2001 k návrhu opatrení, ktorými sa stanoví nový rámec pre činnosť poradných a koordinačných orgánov vlády v súlade s dokumentim Audit, kde bodom C.7. bolo uložené ministrom zahraničných vecí a životného prostredia prehodnotiť existenciu dočasného SITCEN-u a Komisie vlády SR pre radiačné havárie ako poradných orgánov vlády SR v súvislosti s pripravovanou Koncepciou bezpečnostného systému SR na základe uznesenia vlády SR č.883/1999 a 648/2000, podľa termínu predloženia Koncepcie bezpečnostného systému SR na zasadnutie vlády. Na zasadnutí pracovnej skupiny PRENAME pre oblasť krízového manažmentu pri Ministerstve zahraničných vecí SR bola otázka ďalšieho zotrvania Komisie vlády SR pre radiačné havárie konzultovaná a členovia pracovnej skupiny sa zhodli v názore, z ktorého vyplynulo odporúčanie pre MŽP SR predložiť pripravovaný štatút vláde SR na schválenie, aby komisia bola zachovaná v doterajšom zložení a pôsobnosti až do schválenia Bezpečnostného systému SR a prijatia zákona o bezpečnosti SR.
	Schváliť novelizovaný štatút Komisie vlády SR pre radiačné havárie je potrebné aj z pohľadu príslušných krajských a okresných úradov, ktorých územia zasahujú do pásiem plánovaných protihavarijných opatrení JE Bohunice a JE Mochovce, pretože od štatútu KRH SR sa budú odvíjať štatúty krajských a okresných komisií pre radiačné havárie, ktoré sú na príslušných okresoch a krajoch vytvorené.
	
	Zároveň je potrebné zrušiť z uznesenia vlády SR č.614 z 15.augusta 1995, ktorým bol schválený doterajší štatút (bod C.) a vytvorené oblastné komisie pre radiačné havárie (bod B.).

Náplň činnosti Komisie vlády SR pre radiačné havárie spočíva predovšetkým v nasledovnom :
▪	koordinuje prípravu a realizáciu opatrení smerujúcich k prevencii pred vznikom radiačných havárií,
▪	koordinuje opatrenia v prípade vzniku radiačnej havárie,
▪	koordinuje opatrenia ochrany pred následkami radiačnej havárie a rozhoduje o vykonávaní opatrení plánov ochrany obyvateľstva a životného prostredia,
▪	v prípade hrozby, alebo vzniku radiačnej havárie informuje vládu SR o jej rozsahu, priebehu a vykonaných opatreniach,
▪	predkladá vláde SR záverečnú správu o likvidácii následkov radiačnej havárie s návrhmi na ďalšie opatrenia.

Na základe štatútu je Komisia vlády SR pre radiačné havárie poradným a koordinačným orgánom vlády Slovenskej republiky pre jednotnú prípravu a realizáciu opatrení na ochranu obyvateľstva a životného prostredia pred následkami mimoriadnych udalostí s rádiologickými účinkami (tzv. radiačné havárie), v prípade ich vzniku alebo možnosti ich vzniku na území Slovenskej republiky i mimo neho, pričom pod pojmom radiačná havária sa rozumie :
a)	havária jadrového zariadenia na území SR s únikom, alebo hrozbou úniku rádionuklidov do životného prostredia,
b)	havária jadrového zariadenia na území SR i mimo jeho územia s možnosťou zamorenia časti, prípadne celého územia SR rádioaktívnymi látkami,
c)	havária, ktorá vznikla pri preprave rádioaktívnych látok na území SR, alebo mimo neho, pokiaľ hrozí ovplyvnenie situácie na území SR.
2.   Hlavné doterajšie aktivity Komisie vlády SR pre radiačné havárie a jej zloženie

Podľa  štatútu je zloženie Komisie vlády SR pre radiačné havárie nasledovné :
1.	Predsedu KRH SR menuje vláda SR.	
2.	Podpredsedov, tajomníka, hovorcu a členov KRH SR menuje na úrovni štátnych tajomníkov, vedúcich pracovníkov ústredných orgánov štátnej správy a vedúcich pracovníkov ostatných orgánov a organizácií predseda KRH SR.
3.	KRH SR podľa potreby prizýva na svoje zasadnutie predstaviteľov ďalších orgánov a organizácií aj v KRH SR nezastúpených.

Súčasné zloženie Komisie vlády Slovenskej republiky pre radiačné havárie je nasledovné :

Predseda :
- minister životného prostredia SR – menovaný vládou SR				

Podpredsedovia :
1. podpredseda
-	štátny tajomník Ministerstva vnútra SR
2. podpredseda
-	štátny tajomník Ministerstva obrany SR
3. podpredseda
-	predseda Úradu jadrového dozoru SR
4. podpredseda
-	riaditeľ odboru hutníctva a baníctva Ministerstva hospodárstva SR

Tajomník :
-	generálny riaditeľ Sekcie ochrany zložiek životného prostredia Ministerstva životného prostredia SR								

Hovorca :
-	vedúci Centra ochrany zdravia pred žiarením Štátneho zdravotného ústavu SR

Ďalší členovia :
-	Hlavný hygienik SR, Ministerstvo zdravotníctva SR
-	štátny tajomník Ministerstva školstva SR
-	vedúci úradu Ministerstva pôdohospodárstva SR
-	riaditeľ Úradu civilnej ochrany Ministerstva vnútra SR
-	riaditeľ odboru jadrovej bezpečnosti Slovenských elektrární a.s.
-	generálny riaditeľ Slovenského hydrometeorologického ústavu
-	riaditeľ Slovenskej inšpekcie životného prostredia
-	generálny riaditeľ Slovenských telekomunikácií
-	riaditeľ Kancelárie generálneho inšpektora Národného inšpektorátu práce SR
-	generálny riaditeľ Sekcie obrany Úradu vlády SR
-	riaditeľ riaditeľ odboru obrany, bezpečnosti a ochrany Ministerstva dopravy, pôšt a telekomunikácií SR
-	riaditeľ oboru zvláštnych úloh Ministerstva zahraničných vecí SR
-	riaditeľ odboru financovania obrany a bezpečnosti štátu Ministerstva financií SR
-	riaditeľ odboru ochrany práce Ministerstva práce, sociálnych vecí a rodiny SR
-	riaditeľ odboru ochrany obyvateľstva a integrovaného záchranného systému Úradu civilnej ochrany Ministerstva vnútra SR
-	riaditeľ odboru obrany a ochrany Generálneho riaditeľstva železníc SR
-	vedúci Slovenského ústredia radiačnej monitorovacej siete.

Účastníci prizývaní na rokovanie :
-	prednosta Krajského úradu Trnava
-	prednosta Krajského úradu Nitra
-	prednosta Krajského úradu Banská Bystrica
-	prednosta Krajského úradu Bratislava
-	prednosta Krajského úradu Trenčín
-	vedúci odboru dozoru nad bezpečnosťou, Atómové elektrárne Jaslovské Bohunice.
-	vedúci odboru dozoru nad bezpečnosťou a ekológie Atómové elektrárne Mochovce.

Odbornú podporu komisie predstavuje predovšetkým Operatívno riadiaca skupina, ktorá je zložená z odborníkov viacerých rezortov a organizácií, ďalej Slovenské ústredie radiačnej monitorovacej siete v pôsobnosti Ministerstva zdravotníctva SR, Slovenský hydrometeorologický ústav, Kontrolné a krízové centrum Úradu jadrového dozoru SR, Úrad civilnej ochrany Ministerstva vnútra SR a Radiačné stredisko pri Generálnom štábe Armády SR.
	
Komisia vlády SR pre radiačné havárie na svojich zasadnutiach prerokovala a prijala rad dôležitých materiálov týkajúcich sa prevencie pred radiačnými haváriami a ochrany obyvateľstva a hospodárstva pred následkami radiačných havárií, takisto uložila viacero zásadných úloh na zlepšenie ochrany obyvateľstva, životného prostredia a hospodárstva pred radiačnými haváriami. V poslednom období sa zaoberala najmä nasledujúcimi okruhmi problémov :
▪	stavom zabezpečenia opatrení pre prípad radiačnej havárie JE,
▪	zabezpečovaním stavu vyrozumenia a varovania obyvateľstva v okolí JE Bohunice a Mochovce,
▪	analýzou možností Armády SR k zapojeniu do havarijných opatrení v prípade radiačnej havárie a konkretizáciou potrebných kapacít Armády SR pre prípad havárie jadrovej elektrárne,
▪	problematikou zabezpečovania jódovej profylaxie pre obyvateľov žijúcich v okolí atómových elektrární a problematikou je financovania,
▪	návrhom opatrení proti ilegálnej preprave rádioaktívnych materiálov,
▪	zdravotníckym zabezpečením pracovníkov JE postihnutých pri havárii,
▪	postupom nakladania s hospodárskymi a inými zvieratami v zasiahnutom pásme v prípade havárie,
▪	budovaním Jednotnej databázy radiačných údajov v SR,
▪	prípravou Národného havarijného plánu SR pre prípad radiačnej havárie.

V októbri 1997 sa uskutočnilo cvičenie Komisie vlády SR pre radiačné havárie „OKTÓBER ‛97“, ktoré bolo prvým cvičením v podmienkach samostatnej Slovenskej republiky a bolo určené na riešenie následkov situácie po radiačnej havárii jadrového zariadenia v JE Jaslovské Bohunice. Zo záverečného hodnotenia cvičenia vyplynulo, že ciele cvičenia boli splnené v plnom rozsahu a celkový priebeh cvičenia preukázal opodstatnenosť Komisie vlády SR pre radiačné havárie ako riadiacej a koordinujúcej zložky pri riešení následkov radiačnej havárie. Pozitívne sa o priebehu cvičenia vyjadrili aj zahraniční účastníci, ktorí sa cvičenia zúčastnili ako pozorovatelia v Kontrolnom a krízovom centre Úradu jadrového dozoru SR. Následne vyhodnotenie cvičenia „OKTÓBER ‛97“ prerokovala vláda SR. Okrem toho sa členovia Operatívno riadiacej skupiny KRH SR pravidelne aktívne zúčastňujú medzinárodných cvičení organizovaných pod záštitou Medzinárodnej agentúry pre atómovú energiu, a to priamo z Kontrolného krízového centra Úradu jadrového dozoru SR, kde majú vytvorené podmienky na svoju činnosť. 

3.	Návrh ďalšieho postupu

Nakoľko základné zabezpečenie ochrany obyvateľstva a hospodárstva pred radiačnými haváriami je aj vzhľadom na existenciu jadrovej energetiky v SR nevyhnutné, je potrebné, aby boli kontinuálne zabezpečované podmienky na činnosť Komisie vlády Slovenskej republiky pre radiačné havárie. Iba tak je možné vyhnúť sa prípadným problémom a zbytočnej dezinformovanosti pri vzniku mimoriadnej situácie a zabezpečiť plnenie príslušných medzinárodných dohovorov v tejto oblasti.
	Vzhľadom na uvedené skutočnosti a v záujme zachovania kontinuity činnosti a práce tejto komisie sa navrhuje schváliť novelizovaný štatút komisie a zrušiť časti uznesenia vlády SR č.614/1995 tak ako sú uvedené v návrhu uznesenia vlády k tomuto materiálu.

	Materiál je predkladaný na rokovanie vlády SR bez rozporov.